b'\n_START_ARTICLE_\nLjerka Glonar\n_START_SECTION_\n\xc5\xbdivljenjepis\n_START_PARAGRAPH_\nZgodnjo mladost je pre\xc5\xbeivela v rodnem Celju, ob izbruhu druge svetovne vojne pa je morala dru\xc5\xbeina v izgnanstvo na Hrva\xc5\xa1ko. Glonarjeva je kon\xc4\x8dala srednjo \xc5\xa1olo v Kri\xc5\xbeevcih in se vpisala na Medicinsko fakulteto v Zagrebu, kjer je diplomirala leta 1962 ter tri leta kasneje opravila specialisti\xc4\x8dni izpit iz transfuziologije. Leta 1976 je doktorirala pod mentorstvom Vladimirja Trampu\xc5\xbea na Medicinski fakulteti v Ljubljani z disertacijo na temo senzibilizacije Rh (COBISS). Po doktoratu se je usposabljala na transfuziolo\xc5\xa1kih ustanovah po Evropi in v ZDA._NEWLINE_\xc5\xbde med \xc5\xa1tudijem je opravila pripravni\xc5\xa1tvo in se zaposlila na takratnem Republi\xc5\xa1kem zavodu za transfuzijsko medicino ter tam delovala vse do svoje upokojitve. Tam je med drugim opravljala naloge predstojnice Oddelka za konzervacijo in predelavo krvi ter Imunohematolo\xc5\xa1kega oddelka, pa tudi pomo\xc4\x8dnice in vr\xc5\xa1ilke dol\xc5\xbenosti direktorja ter predsednice strokovnega sveta. Vzporedno je bila leta 1976 izvoljena za docentko na Medicinski fakulteti v Ljubljani, kjer je leta 1985 napredovala do polo\xc5\xbeaja izredne profesorice transfuziologije. Predavala je tudi na Fakulteti za naravoslovje in tehnologijo v Ljubljani._NEWLINE_Strokovno se je najprej ukvarjala z uvajanjem krvnih derivatov za zdravljenje hemofilije, nato pa se je posvetila problematiki hemoliti\xc4\x8dne bolezni novorojen\xc4\x8dkov, kar je predstavljalo osnovo njene doktorske raziskave. V ta namen je razvila hiperimunsko plazmo z imunoglobulinom anti-D. Po njeni zaslugi je zavod uvedel sistemati\xc4\x8dno za\xc5\xa1\xc4\x8dito nose\xc4\x8dnic in porodnic pred senzibilizacijo na antigen RhD. \xc5\xa0e eno podro\xc4\x8dje njenega strokovnega udejstvovanja je bilo prepre\xc4\x8devanje prenosa s krvjo prenosljivih bolezni, kot je aids, ob transfuzijah.\n_START_SECTION_\nBibliografija\n_START_PARAGRAPH_\nObjavljala je predvsem \xc4\x8dlanke v strokovni reviji Zdravni\xc5\xa1ki vestnik in prispevke na mednarodnih konferencah z njenega podro\xc4\x8dja. Leta 2004 je pri Celjski Mohorjevi dru\xc5\xbebi izdala knjigo anekdot Zdravni\xc5\xa1ki utrinki\xc2\xa0: sto in ve\xc4\x8d pogovorov ali pripovedi (COBISS).\n_START_SECTION_\nPriznanja\n_START_PARAGRAPH_\nOb osemdesetletnici leta 2006 ji je takratni predsednik Republike Slovenije Janez Drnov\xc5\xa1ek podelil zlati red za zasluge, za \xc2\xbb\xc5\xbeivljenjsko delo v slovenski transfuzijski medicini, posebej za zasluge pri odkrivanju in prepre\xc4\x8devanju hemoliti\xc4\x8dne bolezni novorojen\xc4\x8dka\xc2\xab.'